## La Generalitat s’incorpora al conveni per a la recuperació ambiental i paisatgística del corredor verd del riu Montnegre

*** El secretari autonòmic de Medi Ambient assegura que este projecte suposa “una fita en el desenrotllament territorial d’esta zona i contribuïx a reforçar l’eix turístic des de la costa cap a l’interior”
* S’estudia recórrer al finançament europeu per a donar cobertura econòmica a les diverses actuacions**

La Conselleria de Medi Ambient, Infraestructures i Territori s’incorporarà al conveni per a la recuperació ambiental i paisatgística del corredor verd del riu Montnegre.

Així ho ha confirmat el secretari autonòmic de Medi Ambient i Territori, Raúl Mérida, que ha assegurat que este projecte de la Diputació d’Alacant suposa una “una fita en el desenrotllament territorial d’esta zona i contribuïx a reforçar l’eix turístic des de la costa cap a l’interior”, i ha afegit que “es dona vida a una artèria molt important de la província d’Alacant i al cor de la comarca de l’Alacantí”.

El secretari autonòmic ha avançat que hi haurà una reunió de representants de la Generalitat i de la Diputació d’Alacant per a “crear una mesa de treball, millorar la coordinació i desbloquejar el conveni perquè es puguen iniciar els treballs”. També ha assegurat que “es mantindran contactes” amb els municipis d’Alacant, el Campello, Mutxamel, Sant Joan d’Alacant, Tibi i Xixona, tots inclosos en l’acord, com el que s’ha celebrat este dijous, en el qual ha participat la vicepresidenta de la Diputació, Ana Serna.

Mérida ha explicat que hi ha un conveni, “que compromet totes les entitats firmants a desenrotllar i executar les propostes del projecte i, a més, planteja la possibilitat de buscar finançament europeu que done cobertura econòmica a les diverses actuacions”, principalment a través del Pla de recuperació, transformació i resiliència amb els fons Next Generation.

En este sentit, la proposta, que estimaria una inversió que supera els 50 milions d’euros, entronca amb els ODS i les polítiques de la UE, especialment amb el Pacte Verd per a la generació d’economies sostenibles i territoris intel·ligents.

**Actuacions previstes**

El corredor verd del Montnegre preveu la recuperació del llit del riu des de l’embassament de Tibi fins a la desembocadura al Campello, i el potencia com un nou atractiu turístic, ecològic, educatiu i d’oci que exercisca com a motor de recuperació econòmica de les comarques per les quals discorre.

La proposta comprén un traçat d’uns 20 quilòmetres al llarg de sis municipis i el connecta amb carrils bici i senderes arbrades que recorren brolladors, assuts, molins, hortes o ermites, amb la qual cosa l’aigua es convertix en el fil conductor.

Fecha: 25/10/2024